text: Muslimsk skole: Vi er åbne for alle kulturer
  27 august 2014 kl. 08.20
  En muslimsk privatskole er på vej til Esbjerg. Efter planen skal de første starte i skolen næste sommer, men selvom det er en muslimsk privatskole, er den åben for alle kulturer, slår kommende skoleleder fast.
  - Det er ikke for at skabe et parallel-samfund, vi starter skolen, siger initivativtager Mahmoud Zamzam.
  Mahmoud Zamzam er selv uddannet folkeskolelærer og skal stå i spidsen for skolen, når den åbner.
  - Målet er at starte en skole, der er åben for alle kulturer, men det muslimske aspekt vil selvfølgelig spille en rolle, siger den kommende leder.
  Til februar skal gruppen bag skolen indsende vedtægterne for skolen, som skal godkendes i Undervisningsministeriet.
  Der kommer til at gå mellem 50 og 100 elever på skolen i det første år fordelt på klassetrin fra 1. til 6. klasse.
  Det er endnu ikke bestemt, hvor skolen skal ligge.
  
  Deltag i debatten på Facebook
  
  